
Η βόλτα με τους ευρωπαίους λογοτέχνες συνεχίζεται

στη Στοά του Βιβλίου

Και αυτό το φθινόπωρο, για τρίτη συνεχή χρονιά, το δίκτυο EUNIC (European Union National Institutes for Culture / Ένωση Μορφωτικών Ινστιτούτων της Ευρωπαϊκής Ένωσης), στο οποίο συμμετέχει και το Σπίτι της Κύπρου, σας προσκαλεί σε έναν λογοτεχνικό περίπατο στη Στοά του Βιβλίου, όπου θα έχετε την ευκαιρία να συναντήσετε και να συνομιλήσετε με σημαντικούς λογοτέχνες από διάφορες χώρες της Ευρώπης.
Ο 3ος Ευρωπαϊκός Λογοτεχνικός Περίπατος πραγματοποιείται το Σάββατο 17 Σεπτεμβρίου 2016, από τις 12:00 έως τις 16:00, στη Στοά του Βιβλίου, Πεσμαζόγλου 5 και Σταδίου, Αρσάκειο Μέγαρο,  στο πλαίσιο των δράσεων και συνεργειών του EUNIC για την κατανόηση, την προώθηση και την ενίσχυση της πολιτισμικής και γλωσσικής ποικιλομορφίας και της συνεργασίας μεταξύ των ευρωπαϊκών κοινωνιών. Συμμετέχουν, Denisa Comanescu (Πρεσβεία της Ρουμανίας), Andrea Grill (Πρεσβεία της Αυστρίας), Jan Guillou (Σουηδικό Ινστιτούτο Αθηνών), Barbara Nesvadbova (Πρεσβεία της Τσεχικής Δημοκρατίας), Martin Rueff (Institut Français de Grèce), Juan Cruz Ruiz (Instituto Cervantes de Atenas), Dionisios Sturis (Πρεσβεία της Πολωνικής Δημοκρατίας), Saskia Trebing, Valentin Moritz (Goethe-Institut Athen), Ahren Warner (British Council), Αντώνης Γεωργίου και αφιέρωμα στην Ειρένα Ιωαννίδου Αδαμίδου (Σπίτι της Κύπρου) και Δώρα Κασκάλη (Υπουργείο Πολιτισμού και Αθλητισμού της Ελλάδας)
Στον 3ο Ευρωπαϊκό Λογοτεχνικό Περίπατο συμμετέχει, εκπροσωπώντας την Κύπρο, ο συγγραφέας Αντώνης Γεωργίου, ο οποίος πρόσφατα τιμήθηκε με το Βραβείο Λογοτεχνίας της Ευρωπαϊκής Ένωσης 2016 (European Union Prize for Literature 2016). Θα πραγματοποιηθεί, επίσης, τιμητικό αφιέρωμα στη διακεκριμένη συγγραφέα Ειρένα Ιωαννίδου Αδαμίδου, η οποία έφυγε, απροσδόκητα, από τη ζωή στις 27 Μαΐου 2016.
Και οι δύο λογοτέχνες έχουν ασχοληθεί συστηματικά και με τη συγγραφή θεατρικών έργων και στο πλαίσιο του Περιπάτου θα παρουσιαστούν από ηθοποιούς κείμενα τους σε μορφή θεατρικού αναλογίου, αναδεικνύοντας την ιδιαιτερότητα, τον χαρακτήρα, τη λογοτεχνική αξία και τη δυναμική του θεατρικού λόγου τους, χωρίς την καταλυτική οπτική απόδοση της θεατρικής πράξης.
Στο πλαίσιο του Περιπάτου ο Αντώνης Γεωργίου θα παρουσιάσει το έργο του, θα διαβάσει αποσπάσματα από κείμενά του και θα συνομιλήσει με το κοινό. Διασκευασμένα αποσπασμάτων από το βιβλίο του Ένα αλπούμ ιστορίες, θα ερμηνεύσουν σε μορφή θεατρικού αναλογίου οι ηθοποιοί, Μαρίνα Αργυρίδου, Κλείτος Κωμοδίκης, Αθηνά Μουστάκα και Γιωργής Τσουρής.
Για τη ζωή και το έργο της Ειρένας Ιωαννίδου Αδαμίδου θα μιλήσει η φιλόλογος Ελένη Αντωνιάδου. Τον θεατρικό μονόλογο Η Συγγραφέας θα ερμηνεύσουν οι ηθοποιοί Μαρίνα Αργυρίδου και Αθηνά Μουστάκα.
Η συμμετοχή του Σπιτιού της Κύπρου στον 3ο Ευρωπαϊκό Λογοτεχνικό Περίπατο πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

